นลท. ขายลดความเสี่ยงฉุด SET รูดกว่า 12 จุด รับปัจจัยนอกประเทศกดดัน
นลท. ขายลดความเสี่ยงฉุด SET รูดกว่า 12 จุด รับปัจจัยนอกประเทศกดดัน
8 ต.ค. 2561

ผู้สื่อข่าวรายงานว่า ดัชนีตลาดหุ้นไทย ณ เวลา 12.11 น. อยู่ที่ระดับ 1,708.16 จุด ลดลง 12.36 จุด หรือ 0.72% มูลค่าการซื้อขาย 2.5 หมื่นล้านบาท ซึ่งเป็นไปในทิศทางเดียวกับตลาดหุ้นภูมิภาคที่ส่วนใหญ่ปรับลดลง รับปัจจัยภายนอกประเทศกดดัน ขณะที่นักลงทุนยังจับตาอัตราผลตอบแทนพันธบัตร (Bond Yield) ของสหรัฐ และความคืบหน้าข้อพิพาททางการค้าระหว่างสหรัฐและจีนต่อเนื่อง ฉุดให้มีแรงขายนำออกมาในหุ้นขนาดใหญ่ในกลุ่มพลังงาน และปิโตรเคมีกดดันต่อภาพรวมการลงทุน
ด้าน นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ตลาดหุ้นไทยเช้านี้ปรับตัวลงกว่า 10 จุด ตามตลาดหุ้นในภูมิภาคเอเชียที่เช้านี้ส่วนใหญ่ติดลบ เนื่องจากเงินดอลลาร์สหรัฐฯยังแข็งค่าอยู่ และ Bond Yield ของสหรัฐ อายุ 10 ปีได้ทำจุดสูงสุดรอบ 7 ปี ทำให้ไปกดดันตลาดเกิดใหม่
นอกจากนี้ยังมีแรงขายทำกำไรหุ้นหลายตัวหลังจากที่ได้ปรับตัวขึ้นมามาก ซึ่งหุ้นที่ฟื้นตัวขึ้นมาก่อนหน้านี้ก็มีพื้นฐานที่ยังไม่แข็งแกร่ง และยังมีความเสี่ยงจากผลประกอบการในช่วงครึ่งปีหลังอยู่ ทำให้มีการปรับตัวลงแรงในวันนี้อย่างหุ้น EA และ BEAUTY ที่ขึ้นมามากแล้วรอบที่ผ่านมา ทำให้วันนี้มีแรงขายทำกำไรออกมา
ทั้งนี้ ตลาดฯระวังความเสี่ยง และรอดูการทยอยประกาศผลประกอบการงวดไตรมาส 3/61 ของกลุ่มแบงก์ ซึ่งกำลังจะประกาศออกมา พร้อมให้แนวรับ 1,708-1,700 จุด ส่วนแนวต้าน 1,720 จุด